Heger, Eduard, podpredseda vlády a minister financií SR (2020-11-24):
Ďakujem veľmi pekne, pán predsedajúci. Vážené dámy, vážení páni, dovoľte mi, aby som na úvod poďakoval sekcii štátneho výkazníctva, v ktorej veľmi svedomito vypracovali túto správu, a oboznámil vás s jej takým obsahom. Takých, najdôležitejšie ukazovatele, na ktoré by som chcel poukázať, ktoré sa vlastne aj aktualizáciou zmenili, bol jednak schodok verejnej správy, ale to dôležitejšie je dlh verejnej správy. Ako dobre viete, vláda, ktorá vlastne končila volebné obdobie, chcela dostať dlh verejnej správy pod sankčné pásma, a tak robila všetko pre to, aby hrubý dlh nenavyšovala aj na úkor toho, že znižovala hotovostnú rezervu, čím výrazne ohrozila vlastne aj túto vládu hneď po tom, ako sme nastúpili, a bol veľký problém financovať Slovensko a potreby Slovenska v čase, v čase pandémie. Nakoniec sa im aj tak to nepodarilo, pretože myslím, že osud ich dobehol a tá výška po notifikácii toho dlhu je 48,5 %, čo znamená, že nakoniec aj tak skončili v sankčnom pásme. Čiže jasne sa ukazuje, že to nestálo za to, nemuseli sme vystavovať Slovensko tomu riziku, aj tak by sme boli v sankčnom pásme, aj tak v tom sankčnom pásme sme. Následkom toho bolo aj to, že sme museli na finančný výbor predložiť návrh alebo teda vysvetlenie, prečo ten dlh vznikol a ako sa bude aj v budúcnosti znižovať. Je nám všetkým jasné, že najbližšie roky ten dlh bude rásť aj kvôli tomu, že práve táto pandémia spôsobila aj veľký ekonomický šok a nielen na Slovensku, ale aj ostatným krajinám dlhy výrazne zvýšili, vzrástli, a dokonca mnohým krajinám ešte výraznejšie ako Slovensku. Avšak Slovensko už práve s tým dlhom, 48,5 % HDP je pomerne vysoký dlh, keďže vplyvom pandémie sa vyšplhá tento dlh, ale aj vplyvom toho, že ten rozpočet bol nedofinancovaný a naša vláda musela aj napríklad v roku 2020 dofinancovať štát, aby bol schopný fungovať, vo výške 2,5 mld. eur, tak toto všetko, samozrejme, vplýva na dlh, takže ten dlh vyskočil na vyše 60 %, čo je pre slovenskú ekonomiku, malú krajinu otvorenú, už pomerne vysoký dlh. Je to len opäť, dobieha nás minulosť, prosím, zoberme si z tohoto veľké ponaučenie, že dobré časy slúžia na to, aby sme sa pripravili na tie zlé časy. Toto je asi tá najväčšia lekcia. Chcel by som ešte sa vyjadriť k jednému parametru, ktorý je tiež súčasťou tejto správy, a to je čisté bohatstvo, pretože čisté bohatstvo verejného sektora dosiahlo k 31. 12. roku 2019 zápornú hodnotu 437 mld. eur a oproti predchádzajúcemu roku sa zvýšil negatívny podiel na HDP o 198 percentuálnych bodov. Toto výrazné zníženie odhadovaného čistého bohatstva, čiže tým pádom tá záporná hodnota sa zväčšila, čiže prehĺbila, bolo spôsobené najmä medziročnou zmenou implicitných záväzkov, a tá negatívna zmena nastala vo výške 226 percentuálnych bodov, ktoré tvoria zároveň najväčšiu časť záporného čistého bohatstva. Medziročná zmena je primárne výsledkom zapracovania zmien v penzijnom systéme prijatých v roku 2019, a to predovšetkým zavedenia stropu na vek odchodu do dôchodku. Tu si musíme uvedomiť práve tú skutočnosť, že Slovensko má veľmi zlú demografickú krivku a ten vývoj je, naozaj nás čakajú náročné roky aj z toho dôvodu, že práve tá generácia Husákových detí, ktorá bola početne veľmi vysoká, ak si zoberiete početnosť ročníkov pred Husákovými deťmi a po, tak je to rádovo dvojnásobná práve počas Husákových detí. To sú ľudia, ktorí sú momentálne v produktívnom veku a produkujú vlastne svoje dane a odvody, avšak keď táto veľká skupina ľudí sa prenesie do dôchodku, tie ročníky za nimi budú musieť podstatne viacej sa zbierať na to, aby vedeli uživiť dôchodky, preto je veľmi dôležité, aby na Slovensku nastali aj v najbližších rokoch veľké reformy, aby sme sa vedeli na túto, na toto obdobie veľmi dobre pripraviť. Tu som chcel na tomto ukazovateli len vysvetliť a ukázať, ako je dôležité, keď sa prijme nejaký zákon bez toho, aby sa uvažovalo, aký má vplyv na dlhodobú udržateľnosť, aký veľký zásah to dokáže do tej dlhodobej udržateľnosti urobiť, pretože ten ukazovateľ čistého bohatstva v tomto dáva taký lepší pohľad aj z toho dlhodobého hľadiska a určite ho netreba bagatelizovať práve preto, že vyjadruje takú veľkú sumu v čase, v dlhšom čase. Takže toto sú dva parametre, s ktorými som vás chcel oboznámiť v rámci tejto správy. Ďakujem vám za pozornosť.